ดัชนี PMI ภาคการผลิตเบื้องต้นจีนมิ.ย.แตะ 49.6เป็นระดับสูงสุดในรอบ 3 เดือนจาก 49.2 ในพ.ค.
HSBC เผยดัชนี PMI ภาคการผลิตเบื้องต้นจีนเดือนมิ.ย.ขยับขึ้นแตะ 49.6 เป็นระดับสูงสุดในรอบ 3 เดือนจาก 49.2 ในพ.ค.
23 มิ.ย. 2558

เอชเอสบีซี โฮลดิงส์ เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนในเดือนมิ.ย.ขยับขึ้นแตะ 49.6 ซึ่งเป็นระดับสูงสุดในรอบ 3 เดือน จาก 49.2 ในเดือนพ.ค.
ตัวเลขที่ต่ำกว่า 50 แสดงให้เห็นถึงภาวะหดตัว และดัชนีที่สูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้าภาคการผลิตของจีนปรับตัวดีที่สุดในรอบ 3 เดือน แม้ว่ากิจกรรมการผลิตโดยรวมยังคงหดตัวอยู่เล็กน้อย
นางแอนนาเบล ฟิดเดส นักเศรษฐศาสตร์ของเอชเอสบีซี กล่าวในแถลงการณ์ว่า ดัชนี PMI ภาคการผลิตเบื้องต้นของจีนล่าสุดแสดงให้เห็นถึงข้อมูลในทิศทางที่แตกต่างกัน โดยกิจกรรมการซื้อได้เพิ่มขึ้นเล็กน้อย แต่บรรดาผู้ผลิตยังคงลดจำนวนพนักงานลง ซึ่งเป็นการลดลงมากที่สุดในรอบกว่า 6 ปี
ภาวการณ์ดังกล่าวบ่งชี้ว่าบริษัทในภาคการผลิตมีการคาดการณ์ถึงการขยายตัวที่ค่อนข้างซบเซา เนื่องจากอุปสงค์ทั้งในและต่างประเทศยังคงอ่อนแรง
ทั้งนี้ ข้อมูลล่าสุดบ่งชี้ว่าทางการจีนอาจเดินหน้าความพยายามที่จะกระตุ้นการขยายตัวและการสร้างงานในช่วงครึ่งหลังของปีนี้
 
อินโฟเควสท์ แปลและเรียบเรียง